CELEX: 32020R0757
Language: ro
Date: 2020-06-08 00:00:00
Title: Regulamentul (UE) 2020/757 al Comisiei din 8 iunie 2020 de modificare a Regulamentului (UE) nr. 142/2011 în ceea ce privește trasabilitatea anumitor subproduse de origine animală și produse derivate (Text cu relevanță pentru SEE)

9.6.2020   
               
               
                  RO
               
               
                  Jurnalul Oficial al Uniunii Europene
               
               
                  L 179/5
               
            
         REGULAMENTUL (UE) 2020/757 AL COMISIEI
         din 8 iunie 2020
         de modificare a Regulamentului (UE) nr. 142/2011 în ceea ce privește trasabilitatea anumitor subproduse de origine animală și produse derivate
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (1), în special articolul 21 alineatul (6) litera (d) și articolul 31 alineatul (2),
         întrucât:
         
                     (1)
                  
                  
                     Regulamentul (UE) nr. 142/2011 al Comisiei (2) stabilește normele de punere în aplicare a Regulamentului (CE) nr. 1069/2009, inclusiv cerințele privind trasabilitatea subproduselor de origine animală și a produselor derivate.
                  
               
                     (2)
                  
                  
                     În conformitate cu articolul 7 alineatul (2) din Regulamentul (CE) nr. 1069/2009, produsele derivate rămân clasificate în aceeași categorie ca subprodusele de origine animală din care au fost derivate. Cu toate acestea, în anumite condiții, uleiurile de pește și făina de pește pot conține anumite reziduuri la niveluri mai mari decât peștii sau produsele pescărești adecvate consumului uman din care au fost extrase, necesitând așadar un proces de detoxificare înainte de utilizarea în hrana pentru animale.
                  
               
                     (3)
                  
                  
                     Regulamentul (UE) 2015/786 al Comisiei (3) definește criteriile de acceptabilitate pentru procedeele de detoxificare aplicate produselor destinate hranei pentru animale. Cerințele și criteriile de acceptabilitate pentru procedeele de detoxificare a uleiurilor de pește și a făinii de pește din materialele de categoria 3 prevăzute în Regulamentul (UE) 2015/786 ar trebui să asigure faptul că uleiul de pește și făina de pește detoxificate produse din materialele de categoria 3 utilizate în hrana pentru animale nu pun în pericol sănătatea animală, sănătatea publică și mediul și că procedeul de detoxificare nu afectează în mod negativ caracteristicile hranei pentru animale. Prin urmare, autoritatea competentă poate autoriza detoxificarea pe teritoriul statului membru respectiv, însă nu există norme armonizate pentru expedierea acestor materiale pentru detoxificare într-un alt stat membru.
                  
               
                     (4)
                  
                  
                     Pentru a autoriza detoxificarea anumitor uleiuri de pește și făini de pește destinate hrănirii animalelor de fermă, ar trebui stabilite cerințe pentru expedierea într-un alt stat membru a uleiurilor de pește și a făinii de pește conținând niveluri excesive de reziduuri, pentru a fi detoxificate în unitățile de producție aprobate în conformitate cu Regulamentul (CE) nr. 183/2005 al Parlamentului European și al Consiliului (4). Prin urmare, dacă este necesar, în urma unei evaluări a riscurilor, statele membre ar trebui să autorizeze transportul de uleiuri de pește și de făină de pește destinate producției de materii prime utilizate în hrana pentru animale și care conțin un nivel sau niveluri excesive de dioxine și/sau de bifenili policlorurați (PCB) în sensul Directivei 2002/32/CE a Parlamentului European și a Consiliului (5), din alte state membre la unități de producție înregistrate sau aprobate pentru detoxificare, aflate pe teritoriul lor.
                  
               
                     (5)
                  
                  
                     Cu toate acestea, uleiurile de pește și făina de pește produse din materiale de categoria 3 deja introduse pe piață și care au niveluri excesive de dioxine și/sau bifenili policlorurați (PCB) constatate în urma testelor efectuate în timpul controalelor oficiale nu ar trebui să fie supuse detoxificării prevăzute în prezentul regulament.
                  
               
                     (6)
                  
                  
                     Articolul 21 și anexa VIII la Regulamentul (UE) nr. 142/2011 ar trebui modificate în conformitate cu cerințele privind expedierea într-un alt stat membru a produselor derivate destinate detoxificării.
                  
               
                     (7)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) nr. 142/2011 se modifică după cum urmează:
            
                        1.
                     
                     
                        La articolul 21 se adaugă următorul paragraf:
                        
                           „3.   Transportul de uleiuri de pește și de făină de pește produse din materiale de categoria 3 și utilizate pentru producerea de materii prime destinate hranei animalelor, altele decât cele importate dintr-o țară terță, de la o unitate de prelucrare aprobată pentru producția de făină de pește și ulei de pește la o unitate de producție a hranei pentru animale înregistrată sau aprobată în conformitate cu Regulamentul (CE) nr. 1069/2009 și aprobată în conformitate cu articolul 10 alineatul (3) din Regulamentul (CE) nr. 183/2005 într-un alt stat membru, pentru detoxificare în conformitate cu procedeele menționate în Regulamentul (UE) 2015/786 al Comisiei (*1), se efectuează în conformitate cu normele stabilite în capitolul VII din anexa VIII.
                        
                        
                           (*1)  Regulamentul (UE) 2015/786 al Comisiei din 19 mai 2015 de definire a criteriilor de acceptabilitate pentru procedeele de detoxifiere aplicate produselor destinate hranei pentru animale, astfel cum se prevede în Directiva 2002/32/CE a Parlamentului European și a Consiliului (JO L 125, 21.5.2015, p. 10).”"
                        
                     
                  
                        2.
                     
                     
                        Anexa VIII se modifică în conformitate cu anexa la prezentul regulament.
                     
                  
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 iunie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 300, 14.11.2009, p. 1.
         
            (2)  Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (JO L 54, 26.2.2011, p. 1).
         
            (3)  Regulamentul (UE) 2015/786 al Comisiei din 19 mai 2015 de definire a criteriilor de acceptabilitate pentru procedeele de detoxifiere aplicate produselor destinate hranei pentru animale, astfel cum se prevede în Directiva 2002/32/CE a Parlamentului European și a Consiliului (JO L 125, 21.5.2015, p. 10).
         
            (4)  Regulamentul (CE) nr. 183/2005 al Parlamentului European și al Consiliului din 12 ianuarie 2005 de stabilire a cerințelor privind igiena hranei pentru animale (JO L 35, 8.2.2005, p. 1).
         
            (5)  Directiva 2002/32/CE a Parlamentului European și a Consiliului din 7 mai 2002 privind substanțele nedorite din furaje - declarația Consiliului (JO L 140, 30.5.2002, p. 10).
      
      
         
            ANEXĂ
            În anexa VIII la Regulamentul (UE) nr. 142/2011 se adaugă următorul text:
            
               „Capitolul VII
               
                  TRANSPORTUL LA O UNITATE DE DETOXIFICARE AL ULEIURILOR DE PEȘTE ȘI AL FĂINII DE PEȘTE DESTINATE PRODUCȚIEI DE MATERII PRIME UTILIZATE ÎN HRANA PENTRU ANIMALE
               
               
                           1.
                        
                        
                           Operatorii care intenționează să transporte uleiuri de pește și făină de pește produse din materiale de categoria 3 destinate producției de hrană pentru animale, de la o unitate de prelucrare aprobată pentru producția de uleiuri de pește și făină de pește la o unitate de producție a hranei pentru animale înregistrată sau aprobată în conformitate cu Regulamentul (CE) nr. 1069/2009 și aprobată în conformitate cu articolul 10 alineatul (3) din Regulamentul (CE) nr. 183/2005 într-un alt stat membru, pentru detoxifiere în conformitate cu procedeele menționate în Regulamentul (UE) 2015/786 solicită acceptarea transportului printr-o cerere adresată autorității competente de la locul de destinație.
                           Cererea se face în formatul tipizat pentru cererile și autorizațiile prevăzute în secțiunea 10 a capitolului III din anexa XVI la Regulamentul (UE) nr. 142/2011.
                        
                     
                           2.
                        
                        
                           Autoritatea competentă din statul membru de destinație menționat la punctul 1 informează operatorul cu privire la decizia sa privind transportul prin returnarea cererii menționate la punctul 1 al doilea paragraf, completată în mod corespunzător.
                        
                     
                           3.
                        
                        
                           Autoritatea competentă din statul membru de origine informează autoritatea competentă din statul membru de destinație, prin intermediul sistemului TRACES, în conformitate cu Decizia 2004/292/CE, cu privire la expedierea fiecărui transport.
                        
                     
                           4.
                        
                        
                           Punctele 1-3 din prezentul capitol nu se aplică uleiurilor de pește și făinii de pește produse din materiale de categoria 3 introduse pe piață pentru producția de hrană pentru animale, cu nivel sau niveluri excesive de dioxine și/sau bifenili policlorurați (PCB) detectate în cursul controalelor oficiale.”